Unto arab

Unto arab (Camelus dromedarius) atau disabuik pulo unto arab marupoan jinih unto nan mamiliki punuak di pungguang nyo. Unto arab ditandoi jo lihia nan malangkuang sararto jo mamiliki ciek punuak nan tingginyo sakitar 20 cm. Punuak ko bafungsi sabagai tampek cadangan makanan nan barisi lemak. Punuak ko tabantuak dari babarapo jaringan fibrosa sarato jaringan lemak. Pado badannyo tadapek rambuik nan bawarna coklat. Unto arab alah ado samanjak 4000 tahun nan lalu, sarato patamo kali dijumpoi di Semenanjung Arab. Unto iko iduik di daerah nan kariang nan tasebar di Semenanjung Arab jo wilayah Afrika.
Unto arab ditamukan patamo kali di Semanjung arab jo di Somalia sakitar 4000 tahun nan lalu. Populasi unto arab ko nan paliang banyak adolah pado gurun sahara jo di Semenanjung arab. Unto taseba juo di Afrika bagian utara, Ethiopia, sarato di Asia. Unto arab ko tingga pado daerah nan kariang sarato ndak bisa iduik di tampek nan lambok. Unto ko mulai takana sajak Panaklukan Islam di Afrika utara karano bisa dibaok untuak pai bajalan jauah sarato dapek mambaok barang nan banyak. Salain untuak transportasi, dagiang jo susu unto ko dijadian makanan jo minuman di nagara Libya.
Pado tahun 1020 AD unto ko dikirim jo diperkenalkan di Spanyol. Unto ko dikirim juo ka babarapo nagara lain nyo saparti Turki, Italia, Parancih, Amerika, jo Australia.
Populasi unto arab nan paliang banyak adolah di Afrika, populasi unto disiko ko mancapai 80% dari total populasi di saluruah dunia. Populasi unto ko paliang banyak tadapek di nagara Somalia, Sudan, jo Ethiopia. Di Afrika timur tadapek 10 juta popuasi unto arab sdangkan di Afrika barat tadapek 2,14 juta unto arab sarato di Afrika utara ado 760.000 ribu unto arab. Data ko badasarkan buku tahunan dari Organisasi pangan jo patanian.
Populasi unto arab ko banyak tadapek di Asia tangah, saparti nagara India jo Pakistan. Di India, unto arab ko mamiliki populasi sabanyak 670.000.
Unto arab iko marupoan unto nan paliang tinggi diantaro dibandiangan jo jinih unto nan lain. Unto arab nan jantan rato rato mamiliki barek 400 - 600 kg jo mamiliki tinggi sakitar 1.8 m - 2m. Sadangkan unto batino mamiliki barek 300 - 540 kg jo tinggo 1.7 m - 1.9 m. Hewan iko mamiliki lihia nan malangkuang, dado nan samoik sarato mamiliki ciek punuak. Unto ko mamiliki rambuik pado umumnyo bawarna coklat, tetapi ado juo nan bawarna itam atau putiah. Rambuik ko banyak tadapek di bagian di bawah dagu, di bahu, sarato di bagian punuak nyo. Di bagian lakang unto ko mamiliki ikua nan panjang. Unto arab ko mamiliki tinggi punuak sakitar 20 cm. Dibandiangan jo jinih unto lainnyo, Unto arab mamiliki badan nan labiah gadang baiak dari segi punuak, ikua nan panjang, talingo nan ketek, sarato rambuik nan pendek.
Unto arab marupoan hewan nan pakambangbiakan nyo tamasuak lambek dibandiangan domba jo kambiang. Unto ko mamiliki maso kawin di paujuang taun kiro-kiro 3 - 5 bulan tarakhia sarato untuak unto nan alah tuo di akhia tahun. Proses pambuahan unto ko bakisar 3 -5 tahun. Pado maso kawin, unto jantan mambayakan sperma di ikua nyo untuak mancari perhatian unto batino. Sperma unto jantan ko bawarna putiah nan mamiliki Ph sakitar 7.8. Unto ko kawin saroman hewan bakaki ampek lainnyo, unto jantan mamasuakan unggeh nyo ka unto batino nan sadang duduak sambia manggigik kuduak unto batino. Katiko kawin unto jantan mamasuakan sperma nyo ka dalam vulva batino nan disabuik proses kopulasi. Proses kopulasi ko biasonyo balansuang salamo 7 - 35 minik, jo waktu rato rato nyo adolah 11 - 15 minik.
Anak unto lahia satalah proses kahamilan salamo 15 bulan. Satalah lahia anak unto dirwat jo induak nyo salamo 2 tahun. Anak unto manyusu ka induaknyo salamo sabulan, satalah sabulan anak unto alah mulai tumbuah saparti unto normal. Susu nan dihasiakan dek induak unto maalami maso produksi paliang banyak adolah pado maso laktasi. Maso laktasi tajadi salamo 8 - 9 bulan lamonyo.